钦定古今图书集成/明伦汇编/氏族典/第142卷 > 元寿兴
## 钦定古今图书集成/明伦汇编/氏族典/第142卷 > 元寿兴

按《魏书常山王传》：“盛弟寿兴，少聪慧好学。世宗初为
徐州刺史，在官贪虐，失于人心。其从兄侍中晖深害
其能，因谮之于帝，诏尚书崔亮驰驿检核。寿兴恐不
免，乃令其外弟中兵参军薛修义将车十乘，运小麦，
经其禁之旁。寿兴因逾墙出修义，以大木函盛寿兴，
其上加麦，载之而出，遂至河东，匿修义家。逢赦乃出。”
见世宗，自陈为晖所谮，世宗亦更无所责。初，寿兴为
中庶子时，王显在东宫，贱因公事，寿兴杖之三十。及
显有宠，为御史中尉，奏寿兴在家每有怨言，诽谤朝
廷。因帝极饮，无所觉悟，遂奏其事，令帝注可直，付寿
兴赐死。帝书半不成字，当时见者，亦知非本心，但惧
晖等威，不敢申拔。灵太后临朝，三公郎中崔鸿上疏
理寿兴，诏追雪，赠豫州刺史，谥曰庄。寿兴弟益生，少
亡。